Vana Chiremba Vanoudza Hurumende Kudzokera Kwavo kuBasa
Asi vana chiremba vanoda kuti mutungamiri wehurumende apindire pane zviri kunetsa
Sangano reZimbabwe Hospital Doctors Assocation ranyorera tsamba gurukota rezvehutano, Dr Henry Madzorera, richivazivisa kuti sangano ravo rave kumisa kuramwa basa kwavana chiremba, kunyange hazvo risina kufarira kudzingwa kwakaitwa nhengo dzesangano iri svondo rapera. Vana chiremba vakatanga kudzoka kumabasa zvichitevera kudzingwa basa kwakaitwa vamwe vavo vachiri kupeta zvidzo zvehunyanzvi muzvipatara zvehurumende. Nzvimbo dzinosvikira varwere dzanga dzavharwa kuHarare Hospital ne Parirenyatwa, dzakavhurwa pakare. Vana mukoti pa Harare Hospital vange vachiramwawo mabasa, vadzokerawo pabasa. Vana chiremba vari kuda kuti hurumende ivape mari dzemuhoro dzinosvika chiuru chemadhora eku America. Pamusoro pezvo vari kuda zvakare mazana mashanu emadhora eku America semari yekubatsirikana. Kunyange hazvo vana chiremba vadzokera kubasa, vanoti vari kuda kuti mutungamiriri wehurumende, Va Morgan Tsvangirai, vapindire panyaya iyi, kuitira kuti vagadzirise zviri kunetsa. Vamwe vana chiremba vakuru vanoti hurumende inofanirwa kugadzirisa zvichemo zvairi kupihwa nevashandi vemuzvipatara. Dr Douglas Gwatidzo ndivo sachigaro veZimbabwe Association of Doctors for Human Rights. Dr Gwatidzo vanoti hurumende inofanirwa kugara pasi navana chiremba, vogadzirisa pamwe chete zviri kunetsa, kwete kuvadzinga basa iyo hurumende isina vana chiremba vakakwana. Dzimwe Nhau Kubva kuStudio7...